 NA CHARLES WASONGA WAKATI ubomoaji wa nyumba za ‘waliotapeliwa’ na kununua ploti kwenye vipande vya ardhi mali ya kampuni ya saruji ukiendelea, runinga ya NTV Kenya imeandaa makala murua kuangazia namna ya kuepuka kudanganywa na wauzaji wa ‘ardhi hewa’. Mnamo Jumatano, wahasiriwa wa ubomoaji wa nyumba zilizojengwa kwenye ardhi mali ya kampuni ya saruji ya East African Portland Cement Co. (EAPCC), wameandikisha taarifa kwa Idara ya Upelelezi wa Makosa ya Jinai (DCI) ambayo imetundika hema mjini Athi River. Mnamo Jumanne, Oktoba 17, 2023, Mkurugenzi Mkuu wa EAPCC Oliver Kiribai alisema kuwa ardhi ya kampuni hiyo ya Mavoko, Kaunti ya Machakos ilirejeshwa kwake kihalali na mahakama. Kwenye kikao na wanahabari katika ofisi za kampuni hiyo, Bw Kiribai alieleza kuwa kufuatia uamuzi huo, sasa mzozo kuhusu umiliki wa ardhi hiyo, uliodumu kwa miaka tisa, umeisha. “Uamuzi huo ni kilele cha kesi iliyodumu kwa miaka tisa na kuanza mnamo 2014 wakati ambapo chama cha ushirika cha Amia Ma Lukenya kilidai umiliki wa ardhi hiyo kinyume cha sheria,” akasema. “Kesi ya chama hicho cha ushirika iliporomoka kwa sababu kilishindwa kutoa hatimiliki halisi, stakabadhi za kandarasi au ushahidi wowote wa kuonyesha kuwa kililinunua ardhi hiyo,” Bw Kiribai akaongeza. Aliongeza kuwa kwa muda mrefu kampuni hiyo imekuwa ikionya umma dhidi ya kununua kipande chochote cha ardhi katika eneo hilo. “Notisi kwa umma zimekuwa zikisema wazi kuwa ardhi hii haiuzwi. Lakini watu wakapuuza na sasa wanajuta,” Bw Kiribai akaeleza. Hii hapa video ya NTV Kenya ‘kuwachanua’ wanaotaka kununua kipande cha ardhi na kukistawisha.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  